Gordhan sê nee vir Abrahams se voorstelPravin Gordhan. Argieffoto Die prokureursfirma, Gildenhuys Malatji, het gesê Gordhan vertrou nie Abrahams sal hom die kans op ŉ regverdige verhoor gee nie. “Gordhan het regsadvies ingewin en besluit om nie ŉ voorlegging te doen nie.” Volgens Gordhan se regsverteenwoordigers het hy die Nasionale Vervolgingsgesag (NVG) al voorheen gevra om voorleggings te maak, maar is hy nie die geleentheid gegun nie. “Die nasionale direkteur van openbare vervolging se optrede tydens die mediakonferensie, waar die klagte teen Gordhan aangekondig is, het ook gewys hy is daartoe verbind om die minister te vervolg.” Gordhan se regsverteenwoordigers het gesê hulle het ook nie die geleentheid gehad om die aanklagte teen hom te bestudeer nie en dit is nutteloos om ŉ voorlegging te doen. Abrahams het vroeër vandeesweek tydens ŉ mediakonferensie bekend gemaak Gordhan moet op 2 November in die hof verskyn op aanklag van bedrog oor Ivan Pillay, voormalige adjunk-kommissaris van die Suid-Afrikaanse Inkomstediens, se vroeë aftrede. Abrahams het Woensdag aan LP’s gesê hy is bereid om die besluit om Gordhan te vervolg, te heroorweeg, sodra hy vertoë van Gordhan se regspan ontvang.